[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 24.6.2009

COM(2009) 311 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τις χρηματοδοτικές συνεισφορές που καταβάλλουν τα κράτη μέλη που συνεισφέρουν στο Ευρωπαϊκό Ταμείο Ανάπτυξης (2η δόση 2009)

ΑΙΤΙΟΛΟΓΙΚΗ ΕΚΘΕΣΗ

Η εσωτερική συμφωνία και ο δημοσιονομικός κανονισμός του 10ου ΕΤΑ προβλέπουν νέα διαδικασία για τις προσκλήσεις καταβολής συνεισφορών που καταβάλλονται από τα κράτη μέλη για τη χρηματοδότηση του ΕΤΑ. Σύμφωνα με το άρθρο 157 του δημοσιονομικού κανονισμού, αυτή η νέα διαδικασία εφαρμόζεται για πρώτη φορά για τις συνεισφορές του 2009 («N+2» κατά την έννοια αυτής της μεταβατικής διάταξης).

Σύμφωνα με το άρθρο 57 παράγραφος 3 του δημοσιονομικού κανονισμού, η παρούσα πρόταση καλύπτει:

- το ποσό της δεύτερης δόσης της συνεισφοράς για το 2009 («ν+1» κατά την έννοια των μόνιμων διαδικασιών που καθορίζονται στο εν λόγω άρθρο).

Σύμφωνα με το άρθρο 57 παράγραφος 7 του δημοσιονομικού κανονισμού, για καθένα από τα ποσά καθορίζεται το ποσό που διαχειρίζεται η Επιτροπή και το ποσό που διαχειρίζεται η ΕΤΕπ.

Σύμφωνα με το άρθρο 145 του δημοσιονομικού κανονισμού, η ΕΤΕπ ανακοίνωσε στην Επιτροπή τις ενημερωμένες προβλέψεις της για τις αναλήψεις υποχρεώσεων και τις πληρωμές για τα μέσα των οποίων ασκεί τη διαχείριση.

Σύμφωνα με το άρθρο 57 παράγραφος 3 του δημοσιονομικού κανονισμού, το Συμβούλιο πρέπει να αποφασίσει για αυτή την πρόταση το αργότερο εντός 21 ημερολογιακών ημερών μετά την υποβολή από την Επιτροπή της πρότασής της και τα κράτη μέλη πρέπει να καταβάλουν τη δεύτερη δόση της συνεισφοράς το αργότερο 21 ημερολογιακές μέρες μετά την ημερομηνία κατά την οποία τους κοινοποιήθηκε η απόφαση του Συμβουλίου.

Το άρθρο 58 παράγραφος 2 του δημοσιονομικού κανονισμού ορίζει ότι οι προσκλήσεις για την καταβολή συνεισφορών πρέπει να χρησιμοποιούν πρώτα τα ποσά που προβλέπονται στα προηγούμενα ΕΤΑ, το ένα μετά το άλλο. Συνεπώς, οι προσκλήσεις που αποτελούν αντικείμενο της παρούσας πρότασης αφορούν τα ποσά του 9ου ΕΤΑ.

Υπενθυμίζεται ότι το άρθρο 60 παράγραφος 1 του δημοσιονομικού κανονισμού ορίζει ότι, στην περίπτωση που οι δόσεις των οφειλόμενων συνεισφορών δεν έχουν καταβληθεί εντός των καθορισμένων προθεσμιών, το εκάστοτε κράτος μέλος οφείλει να καταβάλει τόκο επί του μη καταβληθέντος ποσού, σύμφωνα με τις λεπτομέρειες που καθορίζονται στο ίδιο άρθρο.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τις χρηματοδοτικές συνεισφορές που καταβάλλουν τα κράτη μέλη που συνεισφέρουν στο Ευρωπαϊκό Ταμείο Ανάπτυξης (2η δόση 2009)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την εσωτερική συμφωνία μεταξύ των εκπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, σχετικά με τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Κοινότητας και των κρατών μελών της, η οποία υπογράφηκε στο Κοτονού, Μπενίν, στις 23 Ιουνίου 2000, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ[1], και ιδίως το άρθρο 10 παράγραφος 1,

την εσωτερική συμφωνία μεταξύ των εκπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, σχετικά με τη χρηματοδότηση των ενισχύσεων της Κοινότητας στο πλαίσιο του πολυετούς χρηματοδοτικού πλαισίου για την περίοδο 2008-2013 βάσει της συμφωνίας εταιρικής σχέσης ΑΚΕ-ΕΚ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ[2], και ιδίως το άρθρο 7,

το δημοσιονομικό κανονισμό της 18ης Φεβρουαρίου 2008, που ισχύει για το 10ο Ευρωπαϊκό Ταμείο Ανάπτυξης (εφεξής «δημοσιονομικός κανονισμός του 10ου ΕΤΑ»)[3], και ιδίως τα άρθρο 57 και 58 παράγραφος 2,

την πρόταση της Επιτροπής[4],

Εκτιμώντας τα εξής:

(1) Το άρθρο 58 παράγραφος 2 του δημοσιονομικού κανονισμού του 10ου Ευρωπαϊκού Ταμείου ανάπτυξης (εφεξής «ΕΤΑ») ορίζει ότι οι προσκλήσεις για την καταβολή συνεισφορών πρέπει να χρησιμοποιούν πρώτα τα ποσά που προβλέπονται στα προηγούμενα ΕΤΑ. Συνεπώς, πρέπει να γίνει πρόσκληση για ποσά του 9ου ΕΤΑ.

(2) Σύμφωνα με την πρώτη παράγραφο του άρθρου 145 του δημοσιονομικού κανονισμού του 10ου ΕΤΑ, η Ευρωπαϊκή Τράπεζα Επενδύσεων ανακοίνωσε στην Επιτροπή τις ενημερωμένες προβλέψεις των αναλήψεων υποχρεώσεων και των πληρωμών για τα μέσα των οποίων ασκεί τη διαχείριση.

(3) Σύμφωνα με το άρθρο 157 του δημοσιονομικού κανονισμού του 10ου ΕΤΑ, η διαδικασία που καθορίζεται στα άρθρα 57 έως 61 πρέπει να εφαρμοστεί για πρώτη φορά το 2009. Σύμφωνα με αυτή τη διαδικασία, η Επιτροπή υποβάλλει πρόταση που προσδιορίζει το ποσό της δεύτερης δόσης της συνεισφοράς για το 2009. Το Συμβούλιο αποφασίζει γι’αυτή την πρόταση το αργότερο 21 ημερολογιακές ημέρες μετά την υποβολή από την Επιτροπή της πρότασής της και τα κράτη μέλη πρέπει να καταβάλουν τη δεύτερη δόση της συνεισφοράς το αργότερο εντός 21 ημερολογιακών ημερών μετά την ημερομηνία κατά την οποία τους κοινοποιήθηκε η απόφαση του Συμβουλίου.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι συνεισφορές που πρέπει να καταβληθούν από τα κράτη μέλη στην Επιτροπή και την Ευρωπαϊκή Τράπεζα Επενδύσεων στο πλαίσιο της δεύτερης δόσης για το 2009 για τη χρηματοδότηση του ΕΤΑ καθορίζονται στον πίνακα του παραρτήματος της παρούσας απόφασης.

Άρθρο 2

Η παρούσα απόφαση εφαρμόζεται από την ημερομηνία της έγκρισής της.

Άρθρο 3

Η παρούσα απόφαση απευθύνεται στα κράτη μέλη που συνεισφέρουν στο 9ο ΕΤΑ.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Δεύτερη δόση των συνεισφορών για το 2009 (σε ευρώ)

Κράτος μέλος | % | στην ΕΤΕπ | στην Επιτροπή | Σύνολο |

Γερμανία | 23,36 | 21.024.000 | 256.960.000 | 277.984.000 |

Βέλγιο | 3,92 | 3.528.000 | 43.120.000 | 46.648.000 |

Δανία | 2,14 | 1.926.000 | 23.540.000 | 25.466.000 |

Ισπανία | 5,84 | 5.256.000 | 64.240.000 | 69.496.000 |

Γαλλία | 24,30 | 21.870.000 | 267.300.000 | 289.170.000 |

Ελλάδα | 1,25 | 1.125.000 | 13.750.000 | 14.875.000 |

Ιρλανδία | 0,62 | 558.000 | 6.820.000 | 7.378.000 |

Ιταλία | 12,54 | 11.286.000 | 137.940.000 | 149.226.000 |

Λουξεμβούργο | 0,29 | 261.000 | 3.190.000 | 3.451.000 |

Κάτω Χώρες | 5,22 | 4.698.000 | 57.420.000 | 62.118.000 |

Πορτογαλία | 0,97 | 873.000 | 10.670.000 | 11.543.000 |

Ηνωμένο Βασίλειο | 12,69 | 11.421.000 | 139.590.000 | 151.011.000 |

Αυστρία | 2,65 | 2.385.000 | 29.150.000 | 31.535.000 |

Φινλανδία | 1,48 | 1.332.000 | 16.280.000 | 17.612.000 |

Σουηδία | 2,73 | 2.457.000 | 30.030.000 | 32.487.000 |

ΣΥΝΟΛΟ | 100,00 | 90.000.000 | 1.100.000.000 | 1.190.000.000 |

[1] ΕΕ L 317 της 15.12.2000, σ. 355.

[2] ΕΕ L 247 της 9.9.2006, σ. 32.

[3] ΕΕ L 78 της 19.3.2008, σ. 1.

[4] ΕΕ C … της …, σ. .